ডেবিয়ান বা উবুন্তু যে প্যাকেজ ফরম্যাট ব্যবহার করে থাকে তার এক্সটেনশন হচ্ছে .deb। অর্থাৎ উইন্ডোজে যেমন .exe ফাইল থাকে লিনাক্সে থাকে .deb। আরো একটি প্রধান ফাইল ফরম্যাট .rpm ব্যবহার করে থাকে রেডহ্যাট বেজড লিনাক্সগুলি। কিন্তু এটি কোন সমস্যা নয়। সমস্যা হচ্ছে, উইন্ডোজে আপনি যখন কোন ফাইলে ডাবল ক্লিক করে ইনস্টল প্রসেস শুরু করেন তখন সেই প্রোগ্রামের জন্য যত ধরনের লাইব্রেরী ফাইল লাগে সেগুলি সে ঐ প্যাকেজ থেকেই ইনস্টল করে নেয়। এগুলির এক্সটেনশন সাধারনত .dll হয়ে থাকে যার অর্থ ডিন্যামিক লিংক লাইব্রেরী ফাইল। কনসেপ্টটি সরাসরি প্রোগ্রামিং এর সাথে জড়িত অর্থাৎ ইনহেরিটেন্স কনসেপ্ট এর সাথে যেখানে একটি প্রোগ্রামে আরেকজন প্রোগ্রামার এর লিখিত কোন কোডকে ইমপোর্ট করা হয়ে থাকে এ ফাইলের মাধ্যমে। উইন্ডোজে যখন কোন প্রোগ্রামের সেট আপ ফাইল তৈরী করা হয় তখন এরকম যতগুলি লাইব্রেরী ফাইল একজন প্রোগ্রামার তার সফটওয়্যারে ব্যবহার করেন তার সবগুলিই সাধারনতঃ বান্ডেলড অবস্থায় .exe ফাইলের অভ্যন্তরে দিয়ে দেয়া হয়। তাই ঐ সফটওয়্যার ইনস্টল করার সময় ডাবল ক্লিক এন্ড গো মেথডই যথেষ্ট। কিন্তু লিনাক্স গোড়াতেই এ ধরনের কনসেপ্টকে এড়িয়ে চলেছে। কারন লিনাক্সের লাইব্রেরী ফাইলগুলির বেশীরভাগই ওপেন অর্থাৎ যে কেউই অন্যদের তৈরী করা লাইব্রেরী ফাইল তার প্রোগ্রামে ব্যবহার করতে পারেন। সুতরাং একই লাইব্রেরী ফাইল একাধিক প্যাকেজে দেয়ার বদলে লিনাক্স একটিই দিয়ে থাকে যাতে একবার ইনস্টল করলেই সবাই ব্যবহার করতে পারেন। এজন্য প্যাকেজ ম্যানেজমেন্ট প্রোগ্রাম যেমন apt, dpkg, synaptic যেটিই বলি না কেন তারা মূলত যখনই কোন লাইব্রেরী ফাইল প্রয়োজন মনে করে সেটি আপনার সরবরাহকৃত সিডি অথবা ইন্টারনেট থেকে ডাউনলোড করে নেয়। প্যাকেজ ম্যানেজমেন্ট প্রোগ্রামের কাজ হচ্ছে নির্দিষ্ট প্যাকেজকে ইনস্টল করার সময় যত ধরনের লাইব্রেরী ফাইল তার সাথে সংশ্লিষ্ট সেগুলিকে স্বয়ংক্রিয়ভাবে ইনস্টল করবে। এ ধরনের প্যাকেজ ম্যানেজমেন্ট সিস্টেম ডেভেলপ করার আরো একটি বড় কারন হচ্ছে, লিনাক্সে আগে থেকেই সব ধরনের সফটওয়্যার এক সাথে বান্ডেলড অবস্থায় ৫/৬ টি সিডিসহ আসতো যখন ইন্টারনেট এত সহজলভ্য ছিল না। ইন্টারনেট মোটামুটি সহজলভ্য হলে আগের প্যাকেজ ম্যানেজমেন্ট সিস্টেম এর সাথে একটু আপডেটেড সিস্টেম ইন্টিগ্রেটেড করা হল (ডেবিয়ান এ dpkg থেকে apt-get/aptitude সিস্টেম) যাতে ইন্টারনেট কানেকশন থাকা অবস্থায় সরাসরি ইন্টারনেট থেকেই প্যাকেজ এবং তার ডিপেনডেন্সী ফাইলগুলি একত্রে ইনস্টল করে নিতে পারে। এটি যথেষ্ট বিজ্ঞানসম্মত এবং আধুনিক একটি পদ্ধতি যদি আপনি উইন্ডোজের সাথে তুলনা করেন। উদাহরনস্বরূপঃ আপনার মেশিনে যদি একাধিক গান শোনা, ভিডিও দেখার প্লেয়ার থাকে তবে দেখা যাবে যে, উইন্ডোজে একাধিক mp3, mpeg এর লাইব্রেরী ফাইল/কোডেক ইনস্টল হয়ে আছে যা আসলেই অদক্ষ পদ্ধতি। লিনাক্সের ক্ষেত্রে আপনার একাধিক এমপি৩ প্লেয়ার থাকলেও এমপি৩ কোডেক একটিই ইনস্টল হবে।